CELEX: E2019J0003
Language: da
Date: 2020-03-10 00:00:00
Title: Domstolens dom af 10. marts 2020 i sag E-3/19 Gable Insurance AG under konkurs (Direktiv 2009/138/EF — insolvens — likvidation — forsikringskrav — tvangsakkord — differentieret behandling af forsikringskrav) 2020/C 204/17

18.6.2020   
            
            
               DA
            
            
               Den Europæiske Unions Tidende
            
            
               C 204/23
            
         
      DOMSTOLENS DOM
      af 10. marts 2020
      i sag E-3/19
      Gable Insurance AG under konkurs
      
         
            (Direktiv 2009/138/EF — insolvens — likvidation — forsikringskrav — tvangsakkord — differentieret behandling af forsikringskrav)
         
      
      (2020/C 204/17)
      I sag E-3/19, Gable Insurance AG under konkurs, hvori Fürstliches Landgericht (landsretten i Liechtenstein) har anmodet Domstolen om i henhold til artikel 34 i aftalen mellem EFTA-staterne om oprettelse af en tilsynsmyndighed og en domstol at fortolke Europa-Parlamentets og Rådets direktiv 2009/138/EF af 25. november 2009 om adgang til og udøvelse af forsikrings- og genforsikringsvirksomhed (Solvens II) som tilpasset aftalen om Det Europæiske Økonomiske Samarbejdsområde, har Domstolen, sammensat af præsidenten Páll Hreinsson og dommerne Per Christiansen (refererende dommer) og Bernd Hammermann, afsagt dom den 10. marts 2020. Domskonklusionen lyder således:
      
                  1.
               
               
                  Et forsikringskrav skal være baseret på en forsikret begivenhed, der har fundet sted, inden forsikringsaftalen blev annulleret, for at det kan betragtes som et forsikringskrav som omhandlet i artikel 268, stk. 1, litra g), i direktiv 2009/138/EF. Et forsikringskravs omfang kan dog ikke begrænses til fordringer, der er opstået, anmeldt eller anerkendt inden indledningen af likvidationsproceduren, hvis fordringen endnu ikke kan fastsættes endeligt. Ifølge artikel 274, stk. 2, litra g), i direktiv 2009/138/EF tilkommer det medlemsstaterne i national ret at fastsætte særlige regler og betingelser for anmeldelse, prøvelse og anerkendelse af fordringer, herunder frister for anmeldelsen af fordringer og den endelige fastsættelse af fordringens størrelse, når det skyldige beløb ikke kan opgøres på grund af ukendte faktorer, forudsat at forsikringskravet har absolut forrang for andre fordringer som fastsat i artikel 275, stk. 1, litra a), i direktiv 2009/138/EF.
                  Et krav på en præmie, der er forfaldet til betaling som følge af, at en forsikringsaftale er blevet annulleret inden indledningen af likvidationen, betragtes ikke som et forsikringskrav som omhandlet i artikel 268, stk. 1, litra g), i direktiv 2009/138/EF.
               
            
                  2.
               
               
                  I henhold til artikel 268, stk. 1, litra d), og artikel 274, stk. 2, litra i), i direktiv 2009/138/EF er EØS-lande hverken forpligtede til eller udelukkede fra at afslutte likvidationen med en tvangsakkord. Det tilkommer medlemsstaterne i national lovgivning at fastsætte betingelserne for afslutningen af likvidationen, som dog skal overholde princippet om ligebehandling af forsikringskreditorer.
               
            
                  3.
               
               
                  Artikel 275, stk. 1, litra a), i direktiv 2009/138/EF er ikke til hinder for nationale bestemmelser om anmeldelse, prøvelse og anerkendelse af forsikringskrav, som medfører, at forsikringskravene kategoriseres og rangordnes forskelligt, forudsat at disse bestemmelser sikrer, at forsikringskravene har forrang for andre fordringer, og at forsikringskreditorer behandles lige for så vidt angår anmeldelse, prøvelse og anerkendelse af fordringer.